Moskva 3. júna (TASR/HSP/Foto:TASR)
Zásah v Kusajre je protiteroristickou operáciou
Ruské ministerstvo zahraničných vecí dnes oznámilo, že Rusko cez víkend zablokovalo deklaráciu Bezpečnostnej rady OSN o obliehaní sýrskeho mesta Kusajr, pretože sa prakticky rovnala požiadavke na jednostranné zastavenie paľby zo strany sýrskych vládnych síl.
Hovorca ministerstva Alexander Lukaševič opísal dianie v Kusajre ako "protiteroristickú operáciu proti militantom, ktorí terorizovali obyvateľstvo" sýrskeho mesta, napísala agentúra Reuters.
Vedenie humanitárnych agentúr OSN vyzýva na okamžité zastavenie paľby v Kusajre, odkiaľ sa jednotky verné sýrskemu prezidentovi Bašárovi Asadovi a bojovníci hnutia Hizballáh snažia vyhnať jednotky opozičných povstalcov. OSN tvrdí, že v meste je najmenej 1500 zranených, ktorí potrebujú okamžitú pomoc zdravotníkov.
Sýrsky minister zahraničných vecí Walíd Mualim v nedeľu vyhlásil, že Sýria umožní pracovníkom Červeného kríža vstúpiť do obkľúčeného mesta Kusajr, ale až po ukončení vojenských operácií.
Šéfovia diplomacií Ruska a USA, Sergej Lavrov a John Kerry, 7. mája oznámili, že sa pokúsia v čo najskoršom termíne zorganizovať rozhovory o ukončení už 26-mesačného sýrskeho konfliktu za účasti sýrskej vlády i predstaviteľov opozície.
Termín konferencie zatiaľ nestanovili a nie sú dohodnuté ani detaily ohľadom zastúpenia jednotlivých účastníkov konfliktu. Vzhľadom na komplikácie pri príprave podujatia francúzsky minister zahraničných vecí Laurent Fabius počas víkendu navrhol, aby sa na jún naplánovaná schôdzka konala radšej až v júli.
zf